Document ID: /fineweb-2-swissfilter-quality_10-filterrobots/filtered/02816.jsonl.gz/65

U subotu, 25. svibnja 2013. godine, od 14 sati, u glazbenom paviljonu – Musikpavillon Jakob Züllig, u Arbonu održat će se Međunarodni susret kultura (IKA Internationales Kulturenfest Arbon). Ove godine sudjeluje 13 zemalja. U slučaju kišnog vremena susret će se održati na istom mjestu pod velikim šatorom. Glavni organizator je općina Arbon, a Hrvatsku predstavlja Hrvatski kulturni centar Arbon s učenicima Hrvatske nastave iz Arbona te gostima iz St. Gallena i Schaffhausena. Svi zajedno ćemo imati prigodan program i promovirati našu lijepu Hrvatsku, našu tradiciju i kulturnu baštinu na pozornici, kao i sa štandom naših finih delicija i turističkih materijala.
Pod vodstvom Ankice Gomerčić, naše će plesove prisutnima predstaviti učenici HN iz Arbona, s najmlađim folklorašima iz KUD- a Fala Schaffhausen, koji već po drugi put nastupaju u Arbonu (prvi put su bili 2005. godine ). Sve to će hrvatskom autentičnom glazbom uveličati i naši tamburaši TS „HRVATSKI KORIJENI“ iz St. Gallena.
HKC Arbon
Nada Strasser